De conformitat amb l'article 16 de l'Estatut d'autonomia de Catalunya, totes les persones tenen dret, d'acord amb els requisits establerts per la llei, a rebre prestacions socials i ajuts públics per atendre les càrregues familiars.
L'article 40.2 de l'Estatut d'autonomia de Catalunya estableix que els poders públics han de garantir la protecció jurídica, econòmica i social de les diverses modalitats de família que regulen les lleis, com a estructura bàsica i factor de cohesió social i com a primer nucli de convivència de les persones.
Així mateix, han de promoure les mesures econòmiques i normatives de suport a les famílies dirigides a garantir la conciliació de la vida laboral i familiar i a tenir descendència, amb una atenció especial a les famílies nombroses.
Pel que fa a l'àmbit competencial, l'article 166.4 de l'Estatut d'autonomia de Catalunya atribueix a la Generalitat la competència exclusiva en matèria de promoció de les famílies i de la infància, que inclou en tot cas les mesures de protecció social i llur execució.
Finalment, l'article 169 de l'Estatut d'autonomia de Catalunya atribueix a la Generalitat la competència exclusiva sobre els transports terrestres de viatgers i mercaderies per carretera, ferrocarril i cable que transcorrin íntegrament dins el territori de Catalunya, amb independència de la titularitat de la infraestructura.
Aquesta competència inclou en tot cas, entre d'altres, la potestat tarifària sobre transports terrestres.
La Llei 18/2003, de 4 de juliol, de suport a les famílies, estableix les bases i les mesures per a una política de suport i protecció a la família, i l'article 2 preveu com a persones destinatàries d'aquestes mesures, entre d'altres, les persones membres de les famílies nombroses i de les famílies monoparentals.
D'entre les mesures establertes a la Llei de suport a les famílies, cal destacar la que preveu l'article 19.1.b), en el qual es disposa que el Govern ha d'introduir beneficis fiscals de suport a les famílies en l'ordenament sobre taxes i preus per a la prestació dels serveis de transport públic.
En aquest sentit, cal assenyalar que, amb caràcter general, les famílies ja gaudeixen de beneficis tarifaris en els mitjans de transport públic objecte d'aquest Decret, derivats de la gamma de títols dels diferents sistemes tarifaris integrats, que inclouen títols específics, com és el cas de la targeta T-Família.
La disposició addicional tercera de la Llei de suport a les famílies determina que, en el seu desplegament reglamentari, el Govern ha de tenir en compte la problemàtica específica de les famílies monoparentals i de les famílies nombroses, per tal de fer efectiu el principi d'igualtat establert a l'aleshores article 8.2 de l'Estatut d'autonomia de Catalunya (actuals articles 4.3, 40.7 i 40.8 de l'Estatut d'autonomia de Catalunya).
El Decret 151/2009, de 29 de setembre, de desplegament parcial de la Llei 18/2003, de 4 de juliol, de suport a les famílies, defineix les condicions de família nombrosa i de família monoparental en els articles 3 i 4.
El capítol 4 d'aquest Decret regula el procediment a seguir per al reconeixement i l'expedició de títols de famílies nombroses i famílies monoparentals.
D'acord amb el que preveu l'article 19.1.b) de la Llei 18/2003, de 4 de juliol, de suport a les famílies, mitjançant aquest Decret es determinen els beneficis aplicables a les persones membres de les famílies monoparentals i les famílies nombroses en el preu del transport públic de viatgers per carretera i per ferrocarril de competència de la Generalitat de Catalunya.
Per últim, atesa l'existència de diversos sistemes tarifaris integrats a l'entorn de les poblacions de Barcelona, Girona, Lleida i Tarragona, als quals estan adherides les empreses que presten serveis de transport de viatgers titularitat de la Generalitat de Catalunya, s'estableixen les condicions en què s'han d'aplicar aquests descomptes en relació amb els títols de transport integrats.
En l'elaboració d'aquest Decret han emès informe el Consell de Treball, Econòmic i Social de Catalunya i la Comissió de Govern Local.
Per tot això, vist el dictamen de la Comissió Jurídica Assessora, a proposta del conseller de Política Territorial i Obres Públiques i d'acord amb el Govern,
L'objecte d'aquest Decret és determinar els beneficis aplicables a les persones membres de les famílies monoparentals i de les famílies nombroses que facin ús dels serveis regulars de transport públic de viatgers per carretera i dels serveis ferroviaris de transport de viatgers de competència de la Generalitat de Catalunya.
Les persones beneficiàries són les persones membres de les famílies monoparentals i de les famílies nombroses que tinguin reconeguda aquesta condició i ho acreditin amb el títol corresponent, d'acord amb allò que estableix el Decret 151/2009, de 29 de setembre, de desplegament parcial de la Llei 18/2003, de 4 de juliol, de suport a les famílies.
3.1 Les bonificacions sobre el bitllet senzill aplicables a les persones beneficiàries són les següents:
a) Famílies monoparentals o nombroses de categoria general: reducció del 20%.
b) Famílies monoparentals o nombroses de categoria especial: reducció del 50%.
3.2 Les bonificacions establertes en aquest article s'han d'aplicar també sobre el preu dels abonaments mensuals o trimestrals personalitzats que, si s'escau, tinguin establerts les empreses que presten serveis regulars de transport de viatgers per carretera de titularitat de la Generalitat de Catalunya.
4.1 Les autoritats territorials de mobilitat i els consorcis de transport públic que han establert sistemes tarifaris integrats als quals estiguin adherides empreses que presten serveis de transport de viatgers de titularitat de la Generalitat de Catalunya han d'aplicar les bonificacions que estableix l'article 3 respecte als títols personalitzats de caràcter mensual o trimestral (T-Mes, T-Trimestre i T-Jove) que tinguin establerts.
4.2 Les autoritats territorials de mobilitat i els consorcis de transport públic han de crear un nou títol amb la denominació T-FM/FN (70/90), específic per a les persones membres de les famílies monoparentals i nombroses, que permeti realitzar 70 desplaçaments integrats en tots els modes de transport segons les zones a travessar, amb una validesa de 90 dies des de la seva primera validació.
La bonificació d'aquest nou títol en cap cas podrà ser inferior al 20% o al 50%, segons es tracti de famílies de categoria general o especial, del preu unitari per viatge del títol T-10.
Aquest títol de transport serà personalitzat amb el número de carnet de la família nombrosa o monoparental i només podrà ser utilitzat pels membres de la mateixa família.
Les condicions d'ús del títol han de permetre que pugui ser utilitzat per qualsevol de les persones membres de la família monoparental o nombrosa corresponent.
Així mateix, han de permetre la validació simultània quan dos o més membres d'aquestes famílies facin el mateix recorregut.
4.3 Les autoritats territorials de mobilitat i els consorcis de transport públic han de dur a terme les adaptacions del sistema tarifari integrat que siguin necessàries per donar compliment al que estableix aquest article.
5.1 Tant en el moment de l'adquisició del títol de transport com durant la utilització del servei de transport les persones beneficiàries del descompte hauran de disposar d'un document que acrediti la seva identitat i del document que acredita la seva condició de membre de família monoparental o de família nombrosa.
5.2 El personal amb funcions d'inspecció, d'acord amb allò establert a la normativa aplicable, pot sol·licitar a la persona viatgera, a més del bitllet, el títol acreditatiu de ser membre de família monoparental o de família nombrosa.
A aquests efectes, serà d'aplicació la regulació que estableix l'article 52 de la Llei 7/2004, de 16 de juliol, de mesures fiscals i administratives, i concretament, allò que estableix el seu apartat 4 en el sentit que si no s'acredita aquesta condició, la persona que viatja es considerarà desproveïda de bitllet i el personal d'inspecció retirarà el títol de transport i el dipositarà en el lloc que es determini perquè el seu titular el pugui recuperar.
Es deroga l'Ordre PTO/179/2009, de 6 d'abril, d'aplicació a les persones membres de famílies nombroses de bonificacions sobre els preus de determinats serveis de transport de viatgers.
Aquest Decret entrarà en vigor l'1 de gener de 2011.
Es faculta el conseller de Política Territorial i Obres Públiques perquè dicti les normes necessàries per al desplegament i l'aplicació d'aquest Decret respecte a les condicions d'expedició i de control dels títols de transport.
Barcelona, 11 d'octubre de 2010